Haukar hafa tveggja stiga forystu á Val á toppi úrvalsdeildar karla í handbolta þegar tveimur umferðum er ólokið. Fjórir leikir fóru fram í deildinni í gærkvöld.
Haukar tóku á móti KA og voru norðanmenn með yfirhöndina þar til um miðjan seinni hálfleik þegar Haukar jöfnuðu. Haukar voru svo komnir fjórum mörkum yfir þegar fimm mínútur lifðu leiks og þrátt fyrir að KA-menn næðu að minnka muninn í eitt mark um stund urðu lokatölur 27-24 fyrir Hauka. Þeir eru með 32 stig á toppnum, tveimur meira en Valur sem vann öruggan átta marka sigur á Aftureldingu, 26-18.
Grótta á enn möguleika á að komast í úrslitakeppnina eftir sigur Víkingi, 33-21. Grótta er í 9. sæti, tveimur stigum á eftir Aftureldingu sem er í áttunda sæti og því síðasta sem gefur þátttöku í úrslitakeppninni. Að lokum vann Stjarnan sigur á HK sem þegar er fallið eins og Víkingur. Leikið verður í úrvalsdeild kvenna í handbolta í dag. Liðin í efsta og neðsta sæti deildarinnar, Fram og Afturelding, eigast við í Mosfellsbæ, KA/Þór tekur á móti HK og ÍBV og Stjarnan eigast við. KA/Þór getur komist upp fyrir Val og í 2. sæti deildarinnar með sigri en Valur mætir Haukum á morgun.
Bikarúrslitahelgin í blaki stendur nú sem hæst í íþróttahúsinu í Digranesi og voru undanúrslit karla leikin í gærkvöld. Það verða ríkjandi bikarmeistarar Hamars og KA sem mætast í bikarúrslitum á sunnudaginn. Hamar vann HK með þremur hrinum gegn einni og KA lagði Vestra einnig 3-1. Undanúrslitin í kvennaflokki fara svo fram í dag. Nú klukkan 13 mætast Afturelding og Álftanes og klukkan 15:30 mætast KA og Þróttur Fjarðabyggð. Bikarúrslitaleikir karla og kvenna verða sýndur beint á RÚV á morgun, sunnudag.
Martin Hermannsson átti góðan leik fyrir Valencia sem hafði betur gegn Tenerife í spænsku úrvalsdeildinni í körfubolta í gær, 92-88. Martin var stiga- og stoðsendingahæstur í leiknum með 22 stig og fimm stoðsendingar en Valencia situr í fimmta sæti deildarinnar með 34 stig að 25 umferðum loknum.
